Povzetek revizijskega poročila
Računovodski izkazi in pravilnost poslovanja Zavoda za pokojninsko in invalidsko zavarovanje Slovenije v letu 2023

Računsko sodišče je izvedlo revizijo računovodskih izkazov in pravilnosti poslovanja **Zavoda za pokojninsko in invalidsko zavarovanje Slovenije** (v nadaljevanju: zavod), ki je nosilec in izvajalec obveznega pokojninskega in invalidskega zavarovanja na podlagi medgeneracijske solidarnosti.

**Cilja revizije** sta bila izrek mnenja o računovodskih izkazih zavoda za leto 2023, razen dela terjatev do zavezancev za neplačane prispevke za pokojninsko in invalidsko zavarovanje in z njimi povezanih neplačanih prihodkov ter nerazporejenih plačil dajatev, za katere je evidence vodila Finančna uprava Republike Slovenije, in izrek mnenja o pravilnosti poslovanja zavoda v letu 2023.

Računsko sodišče je o **računovodskih izkazih** zavoda za leto 2023, z omejitvijo iz prejšnjega odstavka, izreklo **pozitivno mnenje**, ker meni, da revidirani računovodski izkazi v vseh pomembnih pogledih resnično in pošteno prikazujejo stanje sredstev in obveznosti do virov sredstev zavoda na dan 31. 12. 2023 ter prihodke in odhodke oziroma prejemke in izdatke zavoda za tedaj končano leto.

O **pravilnosti poslovanja** zavoda v letu 2023 je računsko sodišče izreklo **mnenje s pridržkom**, ker zavod v nasprotju z Zakonom o pokojninskem in invalidskem zavarovanju in Zakonom o matični evidenci zavarovancev in uživalcev pravic iz obveznega pokojninskega in invalidskega zavarovanja v svojih evidencah, to je v matični evidenci zavarovancev in v matični evidenci uživalcev pravic, ter v upokojitvenem postopku ni zagotovil pravilnih in popolnih podatkov, ki vplivajo ali bi lahko vplivali na odmero pokojnine, zato je v najmanj 66 primerih nepravilno določil in izplačal pokojnino, kar je v 12 primerih vplivalo tudi na izplačilo nepravilnega zneska letnega dodatka k pokojnini. Pred izrednim odpisom opreme zavod v nasprotju z Zakonom o pokojninskem in invalidskem zavarovanju ni pridobil soglasja sveta zavoda. Pri nabavi materiala, storitev in osnovnih sredstev v vrednosti najmanj 783.078 EUR ter pri oddaji storitev izvedenskih mnenj ni ravnal v skladu z Zakonom o javnem naročanju, zdravnikom izvedencem pa ni obračunal in izplačal avtorskih honorarjev za opravljeno delo v invalidskih komisijah najmanj v znesku 11.702 EUR. Poleg tega je zavod v nasprotju z Zakonom o sistemu plač v javnem sektorju sistemiziral delovno mesto, ki ni določeno v Kolektivni pogodbi za dejavnost obvezne socialne varnosti – tarifni del, pri priznavanju pravice do povračila stroškov prevoza na delo in z dela pa ni ravnal v skladu z Aneksom h Kolektivni pogodbi za negospodarske dejavnosti v Republiki Sloveniji, zato je javni uslužbenki povrnil preveč povračil stroškov.

Zavod je med revizijskim postopkom sprejel ustrezne popravljalne ukrepe za odpravo razkritih nepravilnosti, zato računsko sodišče ni zahtevalo predložitve odzivnega poročila. Zavodu je podalo **priporočilo** za izboljšanje poslovanja.

Ljubljana, 26. novembra 2024